b"\n_START_ARTICLE_\nProtestantism\n_START_SECTION_\nEtimologia termenului\n_START_PARAGRAPH_\nDenumirea protestantismului \xc3\xae\xc8\x99i are originea \xc3\xaen ac\xc8\x9biunea de frond\xc4\x83 a unei fac\xc8\x9biuni a Adun\xc4\x83rii Generale din Imperiul Germano-Roman. \xc3\x8en anul 1529 Dieta de la Speyer a adoptat o serie de m\xc4\x83suri care discriminau adep\xc8\x9bii reformei lui Luther, \xc3\xaen sensul c\xc4\x83 dispunea ca statele care au adoptat hot\xc4\x83r\xc3\xa2rile de la Worms, s\xc4\x83 aib\xc4\x83 dreptul de a-\xc8\x99i men\xc8\x9bine confesiunea reformat\xc4\x83, \xc3\xaen timp ce statele ce nu adoptaser\xc4\x83 aceste hot\xc4\x83r\xc3\xa2ri p\xc3\xa2n\xc4\x83 la 1529, s\xc4\x83 fie obligate s\xc4\x83 renun\xc8\x9be la orice form\xc4\x83 de \xc3\xaennoire a religiei \xc8\x99i s\xc4\x83 p\xc4\x83streze vechea liturghie catolic\xc4\x83. \xc3\x8empotriva acestei hot\xc4\x83r\xc3\xa2ri, Principele Elector Saxon, \xc3\xaempreun\xc4\x83 cu al\xc8\x9bi cinci principi germani \xc8\x99i delega\xc8\x9biile a 14 ora\xc8\x99e imperiale au protestat solemn, solicit\xc3\xa2nd convocarea unui Sinod Universal sau German care s\xc4\x83 dezbat\xc4\x83 cauza lor \xc3\xaen fa\xc8\x9ba unui judec\xc4\x83tor neutru. Actul solemn, adresat \xc3\x8emp\xc4\x83ratului, purta numele de \xe2\x80\x9eProtestatio\xe2\x80\x9d.\n_START_SECTION_\nConfesiuni neoprotestante\n_START_PARAGRAPH_\nConfesiunile neoprotestante cre\xc8\x99tine pe actualul teritoriu al Rom\xc3\xa2niei au luat na\xc8\x99tere \xc3\xaen marea lor majoritate \xc3\xaen secolul XIX provenind dinspre SUA \xc8\x99i Europa Occidental\xc4\x83, fiind, ini\xc8\x9bial, curente religioase \xc3\xaen cadrul marilor culte protestante, apoi biserici protestante de sine st\xc4\x83t\xc4\x83toare. Ele s-au r\xc4\x83sp\xc3\xa2ndit apoi cu repeziciune \xc3\xaen toat\xc4\x83 lumea, av\xc3\xa2nd evident un oarecare succes \xc3\xaen mediile cre\xc8\x99tine, dar mai ales \xc3\xaen cele necre\xc8\x99tine, reu\xc8\x99ind s\xc4\x83 cre\xc8\x99tineze un mare num\xc4\x83r de p\xc4\x83g\xc3\xa2ni din lumea budist\xc4\x83, din lumea musulman\xc4\x83 sau din Africa subsaharian\xc4\x83._NEWLINE_Adep\xc8\x9bii acestor culte cre\xc8\x99tine pun accentul, ca \xc8\x99i \xc3\xaentemeietorul protestantismului, Luther, pe biblie (Sola Biblia), repudiind aproape in corpore tradi\xc8\x9biile nebiblice \xc8\x99i precre\xc8\x99tine, caracteristice bisericilor tradi\xc8\x9bionaliste catolice \xc8\x99i ortodoxe. Pe de alt\xc4\x83 parte, aceste culte au introdus \xc8\x99i elemente noi de ritual preluate din textul biblic, pentru a le \xc3\xaenlocui pe cele tradi\xc8\x9bionale. Aproape toate aceste biserici practic\xc4\x83 botezul la maturitate, deoarece, conform neoprotestan\xc8\x9bilor, Isus Hristos a acceptat s\xc4\x83 fie boteza\xc8\x9bi doar adul\xc8\x9bii afla\xc8\x9bi \xc3\xaen deplin\xc4\x83 con\xc8\x99tiin\xc8\x9b\xc4\x83 a credin\xc8\x9bei \xc3\xaen Dumnezeu. Pe copii doar i-a binecuv\xc3\xa2ntat, afirm\xc3\xa2nd c\xc4\x83 \xc3\x8emp\xc4\x83r\xc4\x83\xc8\x9bia Cerurilor este rezervat\xc4\x83 celor ca ei ._NEWLINE_C\xc3\xa2teva denumiri ale acestor culte (organizate, de obicei, sub forma unor biserici), sunt: adep\xc8\x9bii Bisericii cre\xc8\x99tine dup\xc4\x83 Evanghelie (Fr\xc4\x83\xc8\x9bia Plymouth, a nu se confunda cu evanghelicii luterani), bapti\xc8\x99tii, penticostalii, congrega\xc8\x9bionali\xc8\x99tii, mormonii, adventi\xc8\x99tii de ziua a \xc8\x99aptea, nazarinenii, Martorii lui Iehova, etc. Conform altor grupuri neoprotestante, unele din aceste grupuri religioase ar avea o dogm\xc4\x83 proprie bazat\xc4\x83 doar par\xc8\x9bial pe textul biblic. Conform lui Bart Ehrman, o multitudine de grupuri de cre\xc8\x99tini contemporane \xc3\xae\xc8\x99i refuz\xc4\x83 unul altuia epitetul de \xe2\x80\x9ecre\xc8\x99tini\xe2\x80\x9d. Campania de negare a caracterului cre\xc8\x99tin al unor culte care se consider\xc4\x83 cre\xc8\x99tine afirm\xc4\x83 ideea conform c\xc4\x83reia ar fi vorba de ni\xc8\x99te religii distincte (deci nu confesiuni cre\xc8\x99tine, cum sunt bisericile protestante) care ar fi preluat doar \xc3\xaen parte elemente cre\xc8\x99tine, ca \xc8\x99i \xc3\xaen cazul cultului Bah\xc3\xa1'\xc3\xad. Dar conform defini\xc8\x9biei generale men\xc8\x9bionate mai sus, ele nu sunt nici catolice, nici ortodoxe, deci sunt protestante. \xc3\x8en plus, \xc3\xaen cre\xc8\x99tinism nu exist\xc4\x83 o autoritate suprem\xc4\x83 care s\xc4\x83 decid\xc4\x83 dac\xc4\x83 un cult este cre\xc8\x99tin sau nu, a\xc8\x99a c\xc4\x83 fiecare se poate numi cre\xc8\x99tin dac\xc4\x83 a\xc8\x99a \xc3\xaei place. Conform lui Elaine Pagels, gnosticii cre\xc8\x99tini se numeau pe ei \xc3\xaen\xc8\x99i\xc8\x99i cre\xc8\x99tini, fiind denumi\xc8\x9bi \xe2\x80\x9egnostici\xe2\x80\x9d de c\xc4\x83tre du\xc8\x99manii lor. Scientologia nu se revendic\xc4\x83 a fi exclusiv cre\xc8\x99tin\xc4\x83, ci este deschis\xc4\x83 adep\xc8\x9bilor tuturor religiilor, de aceea nu poate fi considerat\xc4\x83 neoprotestant\xc4\x83._NEWLINE_Popular, credincio\xc8\x99ii cultelor religioase neoprotestante sunt numi\xc8\x9bi uneori \xc3\xaen sens peiorativ de c\xc4\x83tre ortodoc\xc8\x99i drept poc\xc4\x83i\xc8\x9bi._NEWLINE_\xc3\x8en Rom\xc3\xa2nia, cei mai mul\xc8\x9bi adep\xc8\x9bi ale confesiunilor neoprotestante tr\xc4\x83iesc preponderent \xc3\xaen fostele teritorii ale Austro-Ungariei (Banat, Ardeal \xc8\x99i Bucovina), regiuni care au avut \xc3\xaen trecut leg\xc4\x83turi mai str\xc3\xa2nse cu Occidentul, inclusiv cu Statele Unite (\xc3\xaenainte de 1918, c\xc3\xa2nd emigr\xc4\x83rile sezoniere sau permanente c\xc4\x83tre acest stat erau mai lesne pentru cet\xc4\x83\xc8\x9benii austro-ungari dec\xc3\xa2t pentru cet\xc4\x83\xc8\x9benii din Vechiul Regat)."